Westdene-bus: ‘Rassis’ sê ’skuus | Westdene Bus Disaster
Posted by Lesego Molefe on Mar 14, 2013 in Blog, Media Reports0 comments
’n Man wat op Facebook rassistiese opmerkings oor die Westdene-busramp gemaak het, het gister blomme op die grafte van die slagoffers gesit. “Ek is werklik jammer oor wat ek gesê het,” het Zama Khumalo (24) in die Wespark-begraafplaas in Johannesburg aan Elize Venter (43), een van die ramp se oorlewendes, gesê.
’n Munisipale dubbeldekkerbus vol leerlinge van die Hoërskool Vorentoe in Johannesburg het op 27 Maart 1985 oor die wal van die Westdene-dam gery en in die water beland. 42 kinders het gesterf.
Op 24 Januarie vanjaar het Khumalo rassistiese aanmerkings oor die ongeluk op sy Facebook-profiel geplaas. Hy het sy vriende genooi na ’n “groot swart braai om die ramp te vier”. Media24 het ’n klag by die Menseregtekommissie (MRK) ingedien weens klagtes wat van die publiek ontvang is en omdat Khumalo op sosiale netwerke aangedui het hy werk by Daily Sun, ’n Media24-koerant, al was dit nie meer so nie. Die MRK het per ooreenkoms beveel dat Khumalo ’n openbare verskoning aan die publiek en Media24 rig en dat hy die slagoffers se grafte moet skoonmaak.
Gister het Venter saam met Khumalo tussen die grafte deurgeloop en hom vertel wat daardie dag gebeur het. Volgens Venter het sy nie kwade gevoelens teenoor Khumalo nie. “Hy is jonk en moet nog baie in sy lewe deurmaak. Mense verstaan gewoonlik net as hulle of hul familie self deur so iets is.” Venter wat 14 was toe die ongeluk gebeur het.
“Dit was soos ’n slegte droom, maar mens leer om dit te aanvaar.” Khumalo hoop Venter en familielede van die slagoffers kan hom vergewe. “Ek is werklik spyt oor wat ek gedoen het en verstaan dat diskriminasie onder alle omstandighede verkeerd is. Ek het dit op die harde manier geleer.”